**Møde i Hjortevildtgruppen**

**Dato:** 08/10-2015

**Tidsrum:** 16.30 – 18.30 (slut 19.10)

**Antal sider:**

**Bilag**: *”Forvaltningsmodeller” (3 sider), ”Gruppernes afrapportering” (1 side), ”Data for påkørt hjortevildt” (2 sider), ”Udkast til Forretningsorden” (2 sider).*

**Deltagere:** Sonny Persson, Peter Bagger, Peter Skat Nielsen, Thomas Jensen, Carl Bruun, Jens Bjerregaard Christensen, , Niels Worm og Jakob Helmer (referent)

**Afbud:** Preben Birch

**Gennemgang af dagsorden**

1. Godkendelse af referat fra sidste møde
2. Drøftelse af forretningsorden for hjortevildtgruppen
3. Reguleringstilladelser 2. halvår 2015
4. Drøftelse af de 2 fremlagte modeller til fremtidig forvaltning af hjortevildt, samt værktøjskasse til forvaltning
5. Bordet rundt
6. Næste møde
7. **Godkendelse af referat fra sidste møde**

Referatet fra sidste møde har været tilsendt hjortevildtgruppens medlemmer inden aftenens møde. Der var ingen bemærkninger til det tilsendte referat.

1. **Drøftelse af forretningsorden for hjortevildtgruppen**

Formanden har lavet et udkast til ny forretningsorden. Udkastet blev delt ud til alle deltagere på mødet. Udkastet til forretningsordenen følger definitionen på Naturstyrelsens hjemmeside. Der var dog uenig om hvorvidt skitsen på naturstyrelsens hjemmeside er brugbar og følger de gængse retningslinjer for en forretningsorden.

**Rettelser til udkastet blev drøftet på mødet:**

* Den nye forretningsorden vil indeholde navn og repræsentation for de enkelte medlemmer i Hjortevildtgruppen.
* Referatet udsendes til medlemmernes godkendelse senest 21 dage efter afholdt møde. Eventuelle rettelser sendes til sekretæren senest én uge efter udsendelse, med mindre andet aftales på pågældende møde. Dagsorden tilsendes mindst én uge før møde.
* Formand og sekretær er ansvarlig for at rapporten udarbejdes og fremsendes til NST, DJ m.fl. senest inden udgangen af marts måned.
* Slette ”*og demokratisk*” fra tredje punkt i formålet ”*og skovbrug*” tilføjes til tredje sidste punkt i formålet.
* Der skal være opmærksomhed på vigtigheden af punkt 2 i arbejdsprogrammet.

Formanden gennemgår og den tilretter den fremlagte forretningsorden, som udsendes senest med dagsorden til næste møde den 7. januar 2016.

**Andet**

Den lokale hjortevildtgruppe har et arbejde i at bidrage til den nationale hjortevildtsgruppes arbejde og i øvrigt rådgivne vildtforvaltningsmyndigheden om forvaltningstiltag, som regulering m.v.

M.h.p forebyggelse af påkørsel af hjortevildtet, arbejdes der for bedre skiltning på steder i Nordsjælland, ex. som skiltningen langs Gillelejevej gennem Gribskov. Yderligere tiltag som friskæring langs vejene kan være en mulighed.

Afrapportering til vildtforvaltningsrådet om gruppen aktiviteter og erfaringer foregår på årets første møde. Præcise afskydningstal indgår ikke i rapporten. Rapporten indeholder estimerede bestande, udbredelsesområdet, markskader, overblik over afskydning, ønske om ændring af lokale jagttider mm. Det vedtages at mødet vil fremover finde sted første torsdag i hvert kvartal.

1. **Reguleringstilladelser 2. halvår**

Naturstyrelsens lokalenheder er i.h.t. Bek. om vildtskader, bemyndiget til at give tilladelse til regulering af kronkalv i perioden 15. juli til 30 september og der er i 2015 ansøgt 5 reguleringstilladelser til kronkalve.

Tre af reguleringsansøgningerne er imødekommet. Der har i alle tilfælde været tale om problemer i.r.t. dyrkning af majs og i samme geografiske område. Reguleringstilladelserne har alle haft en varighed på én måned, og det er p.t. registreret at der på den først indgivne ansøgning, er reguleret én kalv.

En reguleringsansøgning, hvor problemet var en hjorterudel, er ikke imødekommet og der er i stedet udlånt skræmmemidler i form af to ”hylere” til ansøger ligesom der er vejledt om yderligere om anvendelse af afværgemidler.

En anden har søgt på grundlag af kronvildtskader på mark og hegn. Ejendommen har i ansøgningen svaret nej til opsætning af afværgemidler i reguleringsperioden, og da ansøgningen først var indgivet den 29. september, blev der, efter telefonisk aftale med ansøger, givet afslag på dispensationansøgningen.

**Kommentarer:**

Hjortevildtgruppen anbefaler, at det reelle reguleringsbehov bør kontrolleres, i hvert enkelt tilfælde, hvor en reguleringsansøgning imødekommes. Dispensationspraksis følger de vejledende vilkår som er vedtaget i Vildtforvaltningsrådet og Naturstyrelsen mener at der skal kigges på samlede bestande frem for enkeltindivider.

Naturstyrelsen foretager i øvrigt et stykke rådgivningsarbejde i forhold til skræmmemidler i forbindelse med markskader fra hjortevildt.

1. **Drøftelse af de 2 fremlagte modeller til fremtidig forvaltning af hjortevildt, samt værktøjskasse til forvaltning**

Formanden har medbragt forløbeligt forslag til forvaltningsmodeller udarbejdet af Danmarks Jægerforbund. *Se bilag*

Forslag om arealbegrænsning i forhold til jagt på kronvildtet er fremsat af Dansk Skovforening, Dansk Landbrug og Danmarks Naturfredningsforening.

Forslag til ny forvaltningsmodel er udskudt til december måned.

Reel drøftelse udskydes til næste møde pga. lav tilstedeværelse. En ny drøftelse vil finde sted evt. ved indkaldelse til ekstraordinært møde.

1. **Bordet rundt**

**Jens Bjerregaard:** Som led i regeringens plan om udflytning af arbejdspladser, er det besluttet at Naturstyrelsen deles op i to nye styrelser - hhv. Naturstyrelsen og Vand- og Naturforvaltningsstyrelsen. Det ”nye” Naturstyrelsen vil primært arbejde med drift og forvaltning af Miljø- og Fødevareministeriets ejendomme. Det er planlagt, at den nye Vand- og Naturforvaltningsstyrelse vil varetage alle myndighedsopgaver. På nuværende tidspunkt er der ikke helt klarhed over, i hvilken styrelse vildtforvaltningen bliver placeret.

Den 29. sept. 2015 er der afholdt møde i Jægerforum, bl.a. om afvikling af jagterne på Naturstyrelsen Nordsjælland. Der er bl.a. sket en væsentlig ændring i praksis i forbindelse med afholdelse af invitationsjagter og nyjægerjagter.

**Peter Bagger:** Fremlagde og udleverede information og landsdækkende data omkring påkørsler af klovbærende vildt der er indmeldt til Dyrenes Vagtcentral – tlf. 1812. Der arbejdes for at holde data vedlige og forhåbentlig lave en geografisk afgrænsning af tallene. Erfaringer fra Sorø Kommune indikerer at Hjorteskilte langs vejene virker godt i.r.t. antallet af registrerede påkørsler at hjortevildt.

**Peter Nielsen:** Ingen bemærkninger.

**Niels Worm:** Ingen bemærkninger

**Thomas Jensen:** Der skal lægges op til samspil mellem jægere og landmænd, så der kan skabes forståelse for en fornuftig og bæredygtig afskydningspolitik.

**Sonny Persson:** Er indkaldt til møde i Jægerforbundets hjortevildtsgruppe.

Har i øvrigt fået henvendelse fra lodsejer, Lars Egedal, om en rudel kronvildt på sin jord ved Stasevang. Lars Egedal foreslog en lokalfredning, hvilket ligger uden for hjortevildtgruppens beføjelser. Han blev dog i den forbindelse anbefalet at kontakte naboer og omkringliggende lodsejere om at indgå et samarbejde om dannelse af et hjortelaug. Dette har givet et positivt resultat og der er den 29. oktober 2015 indkaldt til møde, med henblik på mulighederne for oprettelse af et lokalt hjortevildtlaug i Fredensborg kommune. Det anbefales at holde fokus på kronvildtet og ikke udvide lauget til også at omfatte forvaltning af råvildt. Det er i øvrigt vigtigt at de lokale hjortelaug ikke kun oprettes på de store lodsejeres præmisser, men også inddrager de mindre lodsejere.

Har indkaldt til møde med jagtforeningerne inden for hjortevildtgruppens område. Der ønskes at jagtforeninger bliver ambassadører overfor jægerne i forhold til forvaltningen af hjortevildt,således der skabes bedre dialog omkring afskydning, men også bidrager større lokalkendskab, navnlig omkring kronvildtets forekomst, antal og udbredelse. Til mødet deltog 16 lokalforeninger, ud af 50 inviterede. På mødet blev forsøgt igangsat, at der i foreningerne tælles kronvildt og observationer af kronvildt indberettes til hjortevildtgruppen. Fremtiden og forvaltningen blev drøftet og flere jagtforeninger luftede ønsker om oprettelse af lokale hjortevildtlaug.

Der er også modtaget forvaltningsplan for bæver. Hvor bæver er til stede i områder med tilstedeværelse af hjortevildt, skal hjortevildtgruppen være ansvarlig for forvaltningen af bæver. Dette drøftes stadig. Der kan som udgangspunkt ikke umiddelbart inføres jagttid på bæver, da der er tale om en bilag 4-art.

1. **Næste møde**

Der vil blive indkaldt til næste møde som afholdes d. 7. januar 2016. I den forbindelse forsøges hjortevildtgruppen inviteret til trykjagt hos Naturstyrelsen inden dagens møde.

Mødet i dag er undtagelsesvis blevet afholdt kl 16.30. Mødetidspunkt på kommende møder vil igen være kl 16.00

Der vil blive holdt ét møde i kvartalet. For 2016 er der planlagt 4 møder, h.h.v. torsdag den 7 januar, torsdag den 7. april, torsdag den 7. juli og torsdag den 6 oktober.

Møde slut: 19.10

Bilag:

Forretningsorden, Hjortevildtgruppen

Forvaltningsmodeller

Grupperenes afrapportering

Observationer af kronvildt i Nordsjælland

Påkørt hjortevildt